Bussie-ongeluk: Seun se hart klop nog sterkHercules Homan (10) in die hospitaal. Foto: verskaf. Hercules Homan (10), wat onlangs op ŉ sypaadjie in Hendrina, Mpumalanga, deur ŉ minibus getref is, se hart klop glo steeds sterk nadat dokters vroeër die masjiene wou afskakel. “Sy dokter het Woensdag en vandag van die masjiene wat hom aan die lewe hou, afgehaal,” het sy ma Marlene aan Maroela Media gesê. “Hy kon nie weer soos Maandag, op sy eie asemhaal nie, maar sy hartjie het aanhou klop.” Sy sê Hercules se dokter is van mening dat dit op middelbreinaktiwiteit dui en dat hy nie breindood is soos aanvanklik verlede Vrydag beweer is nie. “Terwyl sy hart klop gaan ons nie die masjiene afsit nie. Dit is ŉ teken dat die Here besig is om hier te werk,” het sy bygevoeg. Hercules Homan (10). Foto: Verskaf. Hercules is sy ouers se laatlammetjie en word al vir byna twee weke lank in die waakeenheid van die Garden City-hospitaal in Johannesburg behandel nadat hy voorverlede Vrydag deur ŉ minibus van ŉ spysenieringsmaatskappy getref is. Die ongeluk het naby sy ouerhuis plaasgevind. Hy het glo gebuk om een van sy skoenveters vas te bind, toe die minibus om ŉ skerp draai gekom en hom getref het. Die vrou het glo te vinnig om die draai en te naby aan die sypaadjie gery. Hy is Vrydag breindood verklaar en sy ouers het die moeilike besluit gemaak dat die masjiene wat hom aan die lewe hou, Maandagoggend afgeskakel sou word. Sy dokter was egter Maandag vol hoop nadat hulle hom van sy asemhalingmasjien afgehaal het en hy self kon asemhaal. Hercules het drie susters, Jackie Black (27), Marlize van Zyl (24) en Louise Homan (21). Hy is ‘n leerling aan Laerskool Marietjie Van Niekerk in Bethal. Die Homan-egpaar bly tans in die aande by Hercules sr. se broer in Springs, en is daagliks by hul seun in die hospitaal. Lees ook: Bussie-ongeluk: “Ons gaan nie nou die masjiene afsit nie” Bussie-ongeluk: Ouers waak by seun se bed, wag op nuus Ouers wag op wonderwerk ná bussie seun tref